title: Kommissionens gennemførelsesforordning (EU) 2018/922 af 28. juni 2018 om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien)

text:
               29.6.2018

               DA

               Den Europæiske Unions Tidende

               L 164/39

         KOMMISSIONENS GENNEMFØRELSESFORORDNING (EU) 2018/922
   af 28. juni 2018
   om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 13, stk. 5, og
   ud fra følgende betragtninger:

               (1)

               I henhold til artikel 13, stk. 1, i forordning (EF) nr. 1967/2006 er det forbudt at anvende trukne redskaber inden for 3 sømil fra kysten eller inden for 50 m-dybdekurven, hvis en sådan dybde nås tættere på kysten.

               (2)

               Kommissionen kan efter anmodning fra en medlemsstat give tilladelse til fravigelse af artikel 13, stk. 1, i forordning (EF) nr. 1967/2006, såfremt en række betingelser fastsat i artikel 13, stk. 5 og 9, er opfyldt.

               (3)

               En fravigelse fra artikel 13, stk. 1, første afsnit, blev indrømmet indtil den 8. maj 2017 ved Kommissionens gennemførelsesforordning (EU) nr. 464/2014 (2).

               (4)

               Den 6. november 2017 modtog Kommissionen en anmodning fra Spanien om fravigelse af artikel 13, stk. 1, i nævnte forordning.

               (5)

               Spanien har begrundet fravigelsen med aktuelle videnskabelige og tekniske data.

               (6)

               I januar 2018 vurderede Den Videnskabelige, Tekniske og Økonomiske Komité for Fiskeri (STECF) den fravigelse, som Spanien har anmodet om, sammen med gennemførelsesrapporten om den dertil hørende forvaltningsplan (3).

               (7)

               STECF bemærkede, at forvaltningsplanen forvaltes efter principperne om god forvaltning, herunder beslutningstagning på grundlag af den bedste tilgængelige videnskabelige dokumentation, mest mulig inddragelse af interessenter og med et langsigtet perspektiv. Desuden bemærkede STECF, at Spanien foreslog nye undersøgelser med henblik på at finde metoder til at begrænse udsmid og fastsatte strenge begrænsninger af fiskeriindsatsen, særlig i perioder hvor ressourcerne er begrænsede.

               (8)

               Den fravigelse, som Spanien har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.

               (9)

               De særlige geografiske forhold, der gør sig gældende ved kontinentalsoklens begrænsede størrelse og målarternes begrænsede udbredelse, betyder, at fiskebankerne er indskrænket.

               (10)

               Det berørte fiskeri har ingen væsentlig indvirkning på havmiljøet og er meget selektivt, eftersom voddene indhales i vandsøjlen og ikke rører havbunden i og med, at ophaling af materiale fra havbunden ville skade målarterne og gøre udvælgelsen af målarterne praktisk taget umulig, fordi de er så små.

               (11)

               Den fravigelse, som Spanien har anmodet om, berører et begrænset antal på 26 fartøjer.

               (12)

               Dette fiskeri kan ikke udøves med andre redskaber, eftersom der ikke findes noget andet reguleret redskab, der har den struktur, de tekniske karakteristika og den masketype, der skal til for at kunne fange målarterne.

               (13)

               Forvaltningsplanen sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til 26 specificerede fartøjer, og der vil blive fastsat et loft for indsatsen.

               (14)

               Anmodningen gælder for fartøjer, der er registreret i det maritime register, som forvaltes af den selvstyrende region Catalonien, og som kan dokumentere, at de har udøvet det pågældende fiskeri i mere end fem år, og som fisker i henhold til en forvaltningsplan, som Spanien vedtog den 27. marts 2014 (4) og forlængede den 26. april 2018 (5) indtil den 31. december 2021.

               (15)

               Disse fartøjer er opført på en liste, der er sendt til Kommissionen i overensstemmelse med kravene i artikel 13, stk. 9, i forordning (EF) nr. 1967/2006.

               (16)

               Det pågældende fiskeri opfylder kravene i artikel 4 i forordning (EF) nr. 1967/2006, eftersom den dertil knyttede forvaltningsplan udtrykkeligt forbyder fiskeri hen over beskyttede habitater.

               (17)

               Kravene i artikel 8, stk. 1, litra h), i forordning (EF) nr. 1967/2006 finder ikke anvendelse, da de vedrører trawlere.

               (18)

               Hvad angår kravet om overholdelse af artikel 9, stk. 3, om fastsættelse af mindstemaskestørrelsen, bemærker Kommissionen, at Spanien i sin forvaltningsplan har givet tilladelse til en fravigelse af disse bestemmelser, eftersom det pågældende fiskeri er meget selektivt, kun har en ubetydelig indvirkning på havmiljøet og ikke udøves hen over beskyttede habitater, jf. artikel 9, stk. 7, i forordning (EF) nr. 1967/2006.

               (19)

               Det berørte fiskeri opfylder rapporteringskravene i artikel 14 i Rådets forordning (EF) nr. 1224/2009 (6).

               (20)

               Det pågældende fiskeri berører ikke fiskeriet fra fartøjer, der anvender andre redskaber end trawl, vod eller lignende trukne redskaber.

               (21)

               Fiskeri med vod brugt fra fartøjer reguleres i den spanske forvaltningsplan for at sikre, at fangsterne af de arter, der er nævnt i bilag III til forordning (EF) nr. 1967/2006, er minimale.

               (22)

               Fiskeri med vod brugt fra fartøjer er ikke rettet mod blæksprutter.

               (23)

               Den spanske forvaltningsplan omfatter foranstaltninger til overvågning af fiskeriet som krævet i henhold til artikel 13, stk. 9, tredje afsnit, i forordning (EF) nr. 1967/2006.

               (24)

               Der bør derfor gives tilladelse til den forlængelse af fravigelsen, der anmodes om.

               (25)

               Spanien bør aflægge rapport til Kommissionen rettidigt og i overensstemmelse med den overvågningsplan, der er fastsat i den spanske forvaltningsplan.

               (26)

               Varigheden af fravigelsen bør begrænses for at give mulighed for, at der hurtigt kan træffes korrigerende forvaltningsforanstaltninger, såfremt rapporten til Kommissionen skulle vise en ringe bevarelsesstatus for den udnyttede bestand, samtidig med at det videnskabelige grundlag for en forbedret forvaltningsplan udbygges.

               (27)

               Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

         VEDTAGET DENNE FORORDNING:
   Artikel 1
   Fravigelse
   Artikel 13, stk. 1, i forordning (EF) nr. 1967/2006 finder ikke anvendelse i spanske territorialfarvande, som grænser op til Cataloniens kyst, når det gælder fiskeriet efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) med vod brugt fra fartøjer, som:

               a)

               er opført i det maritime register, der forvaltes af den selvstyrende region Catalonien

               b)

               kan dokumentere at have udøvet det pågældende fiskeri i mere end fem år, og som

               c)

               har en fiskeritilladelse og fisker i henhold til den forvaltningsplan, som Spanien har vedtaget i henhold til artikel 19, stk. 2, i forordning (EF) nr. 1967/2006.

         Artikel 2
   Rapportering
   Senest tre år efter datoen for nærværende forordnings ikrafttræden sender Spanien Kommissionen en rapport, der udfærdiges i overensstemmelse med den overvågningsplan, der er oprettet ved den i artikel 1, litra c), omhandlede forvaltningsplan.
   Artikel 3
   Ikrafttræden og anvendelsesperiode
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den anvendes fra den 2. juli 2021.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 28. juni 2018.

            På Kommissionens vegne

         Jean-Claude JUNCKER

            Formand

      (1)  EUT L 409 af 30.12.2006, s. 11.

      (2)  Kommissionens gennemførelsesforordning (EU) nr. 464/2014 af 6. maj 2014 om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien) (EUT L 134 af 7.5.2014, s. 37).

      (3)  STECF's rapport (STECF-18-01): https://stecf.jrc.ec.europa.eu/reports/management-plans

      (4)  Diari Oficiale la Generalitat de Catalunya, nr. 6591 af 27.3.2014, s. 1.

      (5)  Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo. Boletin Oficial del Estado, Num. 107, sec. III, s. 47609, 3.5.2018.

      (6)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).


title: Kommissionens gennemførelsesforordning (EU) 2018/1033 af 20. juli 2018 om 288. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne

text:
               23.7.2018

               DA

               Den Europæiske Unions Tidende

               L 185/14

         KOMMISSIONENS GENNEMFØRELSESFORORDNING (EU) 2018/1033
   af 20. juli 2018
   om 288. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne (1), særlig artikel 7, stk. 1, litra a), og artikel 7a, stk. 5, og
   ud fra følgende betragtninger:

               (1)

               Bilag I til forordning (EF) nr. 881/2002 indeholder en liste over de personer, grupper og enheder, der ifølge nævnte forordning er omfattet af indefrysningen af midler og økonomiske ressourcer.

               (2)

               Den 17. juli 2018 besluttede Sanktionskomitéen under FN's Sikkerhedsråd at ændre to punkter på listen over de personer, grupper og enheder, der er omfattet af indefrysningen af midler og økonomiske ressourcer. Bilag I til forordning (EF) nr. 881/2002 bør derfor ændres —

         VEDTAGET DENNE FORORDNING:
   Artikel 1
   Bilag I til forordning (EF) nr. 881/2002 ændres som angivet i bilaget til nærværende forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. juli 2018.

            På Kommissionens vegne

            For formanden

            Chef for Tjenesten for Udenrigspolitiske Instrumenter

      (1)  EFT L 139 af 29.5.2002, s. 9.

      BILAG
      I bilag I til Rådets forordning (EF) nr. 881/2002 foretages følgende ændringer:

                  1)

                  Identifikationsoplysningerne i følgende punkt under overskriften »Fysiske personer« ændres således:
                  »Ayyub Bashir (alias a) Alhaj Qari Ayub Bashar, b) Qari Muhammad Ayub). Titel: a) Qari, b) Alhaj. Fødselsdato: a) 1966, b) 1964, c) 1969, d) 1971. Nationalitet: a) usbeker, b) afghaner. Adresse: Mir Ali, North Waziristan Agency, Federal Administered Tribal Areas, Pakistan. Den i artikel 2a, stk. 4, litra b), omhandlede dato: 18.10.2012.«
                  affattes således:
                  »Ayyub Bashir (alias a) Alhaj Qari Ayub Bashar, b) Qari Muhammad Ayub). Titel: a) Qari, b) Alhaj. Fødselsdato: a) 1966, b) 1964, c) 1969, d) 1971. Nationalitet: a) usbekisk, b) afghansk. Adresse: Mir Ali, North Waziristan Agency, Federal Administered Tribal Areas, Pakistan. Andre oplysninger: angiveligt død i et luftangreb i Chordar i Kunduzprovinsen i Afghanistan i december 2015. Den i artikel 2a, stk. 4, litra b), omhandlede dato: 18.10.2012.«

                  2)

                  Identifikationsoplysningerne i følgende punkt under overskriften »Juridiske personer, grupper og enheder« ændres således:
                  »Jemmah Anshorut Tauhid (JAT) alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99). Adresse: Jl. Semenromo nummer 58, 04/XV Ngruki, Cemani, Grogol, Sukoharjo, Jawa Tengah, Indonesien, telefon: 0271-2167285, e-mail: info@ansharuttauhid.com. Andre oplysninger: a) grundlagt og ledet af Abu Bakar Ba'asyir; b) oprettet den 27. juli 2008 i Solo, Indonesien; c) tilknytning til Jemmah Islamiya (JI); d) websted: http:/ansharuttauhid.com/. Den i artikel 2a, stk. 4, litra b), omhandlede dato: 12.3.2012.«
                  affattes således:
                  »Jemmah Anshorut Tauhid (JAT) alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99). Adresse: Jl. Semenromo nummer 58, 04/XV Ngruki, Cemani, Grogol, Sukoharjo, Jawa Tengah, Indonesien, telefon: 0271-2167285, e-mail: info@ansharuttauhid.com. Andre oplysninger: a) en gruppe, der er tilknyttet Den Islamiske Stat i Irak og Levanten (ISIL), opført som Al-Qaida i Irak, og som har begået angreb i Indonesien. b) grundlagt og ledet af Abu Bakar Ba'asyir; c) oprettet den 27. juli 2008 i Solo, Indonesien; d) havde haft tilknytning til Jemmah Islamiya (JI); e) websted: http:/ansharuttauhid.com/. Den i artikel 2a, stk. 4, litra b), omhandlede dato: 12.3.2012.«


title: Kommissionens gennemførelsesforordning (EU) 2018/1495 af 8. oktober 2018 om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet malathion (EØS-relevant tekst.)

text:
                  9.10.2018

                  DA

                  Den Europæiske Unions Tidende

                  L 253/1

         KOMMISSIONENS GENNEMFØRELSESFORORDNING (EU) 2018/1495
         af 8. oktober 2018
         om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet malathion
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig det andet alternativ i artikel 21, stk. 3, og artikel 78, stk. 2, og
         ud fra følgende betragtninger:

                     (1)

                     Ved Kommissionens direktiv 2010/17/EU (2) blev malathion optaget som aktivstof i bilag I til Rådets direktiv 91/414/EØF (3), på betingelse af at de berørte medlemsstater sikrer, at ansøgeren, der anmodede om, at malathion blev godkendt, fremlægger yderligere bekræftende oplysninger om den akutte risiko og risikoen på langt sigt for insektædende fugle.

                     (2)

                     Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

                     (3)

                     Den 25. april 2012 fremsendte ansøgeren yderligere oplysninger for at opfylde kravene om bekræftende data med hensyn til risikoen for forbrugerne ved indtag via kosten og den akutte risiko og risikoen på langt sigt for insektædende fugle og kvantificeringen af malaoxons og malathions forskellige styrke til den rapporterende medlemsstat Det Forenede Kongerige inden for den frist, der er fastsat for forelæggelse af oplysninger.

                     (4)

                     Det Forenede Kongerige vurderede de yderligere oplysninger, som ansøgeren havde fremsendt, og fremlagde den 11. maj 2015 sin vurdering i form af et tillæg til udkastet til vurderingsrapport for de øvrige medlemsstater, Kommissionen og Den Europæiske Fødevaresikkerhedsautoritet (i det følgende benævnt »autoriteten«).

                     (5)

                     De øvrige medlemsstater, ansøgeren og autoriteten blev hørt og bedt om at fremsætte bemærkninger til den rapporterende medlemsstats vurdering. Den 2. februar 2016 offentliggjorde autoriteten en teknisk rapport, hvori resultatet af denne høring om malathion opsummeres (5).

                     (6)

                     Udkastet til vurderingsrapport, tillægget og autoritetens tekniske rapport blev behandlet af medlemsstaterne og Kommissionen i Den Stående Komité for Planter, Dyr, Fødevarer og Foder, og behandlingen blev afsluttet i januar 2018 med Kommissionens reviderede vurderingsrapport om malathion.

                     (7)

                     Kommissionen opfordrede ansøgeren til at fremsætte bemærkninger til den reviderede vurderingsrapport om malathion. Ansøgeren fremsatte sine bemærkninger, som er blevet nøje gennemgået.

                     (8)

                     De oplysninger, som ansøgeren har fremsendt, er imidlertid utilstrækkelige, og Kommissionen kan ikke på grundlag af de forhåndenværende oplysninger konkludere, at niveauet for den akutte risiko og risikoen på langt sigt for fugle ved anvendelse af malathion er acceptabelt. Desuden er det ikke muligt at afbøde en sådan risiko med andre risikobegrænsende foranstaltninger end anvendelser i væksthuse.

                     (9)

                     Under hensyntagen til den identificerede høje risiko for fugle bør anvendelsesbetingelserne for malathion derfor begrænses yderligere, og anvendelse bør kun tillades i væksthuse med permanent struktur. Bilaget til gennemførelsesforordning (EU) nr. 540/2011 bør derfor ændres.

                     (10)

                     Medlemsstaterne bør have tilstrækkelig tid til at ændre eller tilbagekalde godkendelser af plantebeskyttelsesmidler, der indeholder malathion.

                     (11)

                     For plantebeskyttelsesmidler, der indeholder malathion, og for hvilke medlemsstaterne bevilger en afviklingsperiode i henhold til artikel 46 i forordning (EF) nr. 1107/2009, bør en sådan periode udløbe senest den 29. januar 2020.

                     (12)

                     Den Stående Komité for Planter, Dyr, Fødevarer og Foder har ikke afgivet en udtalelse inden for den tidsfrist, der var fastsat af formanden. Det blev anset for at være nødvendigt med en gennemførelsesretsakt, og formanden forelagde udkastet til en gennemførelsesretsakt for appeludvalget til yderligere drøftelse. Appeludvalget har ikke afgivet udtalelse —

               VEDTAGET DENNE FORORDNING:

            Artikel 1
            Ændring af gennemførelsesforordning (EU) nr. 540/2011
            Bilaget til gennemførelsesforordning (EU) nr. 540/2011 ændres i overensstemmelse med bilaget til nærværende forordning.

            Artikel 2
            Overgangsforanstaltninger
            Om nødvendigt ændrer eller tilbagekalder medlemsstaterne i henhold til forordning (EF) nr. 1107/2009 eksisterende godkendelser af plantebeskyttelsesmidler, der indeholder malathion som aktivstof, senest den 29. april 2019

            Artikel 3
            Afviklingsperiode
            Eventuelle afviklingsperioder, som medlemsstaterne indrømmer i henhold til artikel 46 i forordning (EF) nr. 1107/2009, skal være så korte som muligt og udløbe senest den 29. januar 2020.

            Artikel 4
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 8. oktober 2018.

                  På Kommissionens vegne

               Jean-Claude JUNCKER

                  Formand

            (1)  EUT L 309 af 24.11.2009, s. 1.

            (2)  Kommissionens direktiv 2010/17/EU af 9. marts 2010 om ændring af Rådets direktiv 91/414/EØF for at optage malathion som aktivstof (EUT L 60 af 10.3.2010, s. 17).

            (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

            (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

            (5)  EFSA, Technical report on the outcome of the consultation with Member States, the applicant and EFSA on the pesticide risk assessment of confirmatory data for malathion. EFSA Supporting publication 2016:EN-951. 61 s.

            BILAG
            Kolonnen »Særlige bestemmelser« i række 300, malathion, i del A i bilaget til gennemførelsesforordning (EU) nr. 540/2011 affattes således:

               »DEL A
               Må kun tillades anvendt som insekticid i væksthuse med permanent struktur. Må kun tillades anvendt af professionelle brugere.
               DEL B
               Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om malathion, særlig tillæg I og II, som færdigbehandlet i Den Stående Komité for Planter, Dyr, Fødevarer og Foder.
               Ved denne samlede vurdering skal medlemsstaterne:

                           a)

                           være særligt opmærksomme på udslip fra væksthuse, f.eks. kondenseringsvand, afledningsvand, jord eller kunstige substrater, for at udelukke risici for vandorganismer

                           b)

                           være særligt opmærksomme på beskyttelsen af bestøverkolonier, der med vilje er anbragt i væksthuset

                           c)

                           være særligt opmærksomme på at beskytte brugerne og arbejdstagerne for at sikre, at anvendelsesbetingelserne foreskriver brug af passende personlige værnemidler, hvis det er relevant.

                           d)

                           være særligt opmærksomme på beskyttelse af forbrugerne i tilfælde af forarbejdede varer.

                     Medlemsstaterne sikrer, at malathionbaserede formuleringer ledsages af en brugsanvisning, hvoraf det fremgår, at enhver risiko for dannelse af isomalathion i mængder, der overskrider de tilladte maksimumsgrænser under opbevaring og transport, skal undgås.
               Godkendelsesbetingelserne skal omfatte risikobegrænsende foranstaltninger og foreskrive passende mærkning af plantebeskyttelsesmidler.«